ครม.เพิ่มงบขาดดุลอีก5หมื่นล้านฟื้นฟูประเทศ
ครม.อนุมัติเพิ่มกรอบวงเงินขาดดุลงบประมาณปี55อีก5หมื่นล้านรวมเป็น4แสนล้านเพื่อฟื้นฟูประเทศหลังน้ำท่วม
18 ต.ค. 2554

ครม.อนุมัติเพิ่มกรอบวงเงินขาดดุลงบประมาณปี55อีก5หมื่นล้านรวมเป็น4แสนล้านเพื่อฟื้นฟูประเทศหลังน้ำท่วม
นายธีระชัย ภูวนาถนรานุบาล รมว.คลัง เปิดเผยภายการประชุมคณะรัฐมนตรี (ครม.)ว่า ที่ประชุมครม.มีมติขยายวงเงินงบขาดดุลในปีงบประมาณ 2555 ออกไปอีก 5 หมื่นล้านบาท ส่งผลให้วงเงินงบขาดดุลในปี2555 เพิ่มเป็น 4 แสนล้านบาท และภาพรวมงบประมาณรายจ่ายจะเพิ่มเป็น 2.38 ล้านล้านบาท เพื่อนำเงินมาฟื้นฟูประเทศภายหลังจากเหตุอุทกภัย  
สำหรับงบประมาณรายจ่ายปี2555 แบ่งเป็นงบประมาณรายจ่ายประจำ 1.85 ล้านล้านบาท หรือคิดเป็น 78%เป็นงบลงทุน 4.2 แสนล้าน คิดเป็น 17.8% ส่วนการขาดดุล 4 แสนล้าน เป็นการขาดดุลที่คิดเป็น 3.4%ของผลิตภัณฑ์มวลรวมในประเทศ (จีดีพี) ซึ่งนับว่ายังน้อยกว่าการขาดดุลในปีงบประมาณ 2554 ที่เป็นการขาดดุล 3.7%ของจีดีพี
นอกจากนี้ ที่ประชุมครม.ยังหารือเกี่ยวกับการลงทุนในโครงสร้างพื้นฐานระยะยาวในการป้องกันปัญหาน้ำท่วม ซึ่งจะมีการตั้งคณะกรรมการ 1 ชุดเพื่อเสนอความเห็นในการดำเนินการ ซึ่งกระทรวงการคลังพร้อมที่จะออก พ.ร.ก.กู้เงินเพื่อดำเนินการในเรื่องดังกล่าว